Illum il-Kummissjoni Ewropea tikkommemora l-Ħmistax-il Jum Ewropew li jfakkar il-Vittmi tat-Terroriżmu – attività annwali li tikkommemora l-bombi ta' Madrid tal-11 ta' Marzu 2004, li qatlu 193 ċittadin tal-UE u li darbu eluf oħra. “Illum, niftakru f'dawk kollha li tilfu ħajjithom jew dawk li tilfu l-għeżież tagħhom minħabba t-terroriżmu, irrispettivament minn jekk dawn l-attakki terroristiċi sarux fl-Unjoni Ewropea jew lil hinn mill-fruntieri tagħha. Nagħtu ġieħ lil dawk kollha milqutin minn dawn ir-reati faħxin, lill-familji u lill-ħbieb, u nimpenjaw ruħna biex ningħaqdu fil-ġlieda tagħna kontra t-terroriżmu. Il-feriti huma fondi, u filwaqt li l-marki ta' dawn il-feriti jistgħu jiċċaraw maż-żmien, qatt ma jgħibu. Dawn il-memorji ma nistgħux inħassruhom, madankollu nistgħu nagħmlu ħilitna kollha biex ngħinu lil dawk affettwati jsibu faraġ. Regoli li japplikaw għall-UE kollha diġà jiżguraw li l-vittmi ta' attakki terroristiċi jkollhom l-appoġġ meħtieġ hekk kif iseħħ attakk u sakemm ikunu jeħtiġuh. Dan jinkludi għajnuna medika, psikoloġika u postrawmatika, kif ukoll pariri legali biex tinkiseb ġustizzja. Iċ-Ċentru l-ġdid tal-UE ta' Għarfien Espert għall-Vittmi tat-Terroriżmu – li huwa ċentru ta' għarfien espert, gwida u appoġġ – se jitwaqqaf din is-sena u diġà hemm allokati €1 miljun għalih. Ma nistgħux inħallu l-biża' jifridna, għax dan hu eżattament dak li jridu l-kriminali. L-uniku mod li bih nistgħu negħlbu l-isfida tat-terroriżmu huwa billi naħdmu flimkien, u niftakru fil-valuri u r-rabtiet li jgħaqqduna. Il-Kummissjoni Juncker ilha tagħmel dan għal dawn l-aħħar erba' snin. Qed niġġieldu l-propaganda terroristika — offline u online, inneħħu l-lakuni fl-informazzjoni, inċaħħdu lit-terroristi mill-mezzi li bihom jistgħu jaġixxu u niġġieldu r-radikalizzazzjoni. Illum qed nirringrazzjaw lill-eroj komuni, il-membri tas-salvataġġ li flimkien jwettqu l-ewwel intervent, biex jiżguraw li l-ebda vittma ma titħalla l-art. L-Ewropa hija post aktar sikur minħabba xogħolhom. Dan hu min aħna.” Il-kuntest Is-sigurtà kienet prijorità politika sa mill-bidu tal-mandat tal-Kummissjoni Juncker – mil-Linji Gwida Politiċi tal-President Juncker ta' Lulju 2014 sal-aħħar diskors tiegħu dwar l-Istat tal-Unjoni tat-12 ta' Settembru 2018. L-għoti ta' appoġġ lill-vittmi tal-kriminalità, inklużi l-vittmi ta' attakki terroristiċi, huwa parti importanti mill-ħidma tal-Kummissjoni biex tindirizza d-dimensjonijiet kollha tat-theddid terroristiku. L-UE waqqfet qafas legali b'saħħtu biex tappoġġa u tipproteġi lill-vittmi fl-Ewropa kollha permezz tad-Direttiva dwar id-Drittijiet tal-Vittmi u d-Direttiva dwar il-Ġlieda kontra t-Terroriżmu. Il-Kummissjoni tiffinanzja wkoll proġetti li għandhom l-għan li jiddefendu d-drittijiet tal-vittmi, inklużi l-vittmi tat-terroriżmu permezz tal-programm dwar il-Ġustizzja (b'baġit ta' madwar €2.5 miljun għall-2018). F'Ottubru 2017, Joëlle Milquet inħatret Konsulent Speċjali tal-President Jean-Claude Juncker għall-kumpens tal-vittmi tal-kriminalità. Illum, Milquet qed tippubblika r-rapport tagħha dwar it-tisħiħ tad-drittijiet tal-vittmi: mill-kumpens għar-reparazzjoni (Strengthening victims' rights: from compensation to reparation). Ir-rapport jagħti 41 rakkomandazzjoni ddettaljata dwar kif jista' jittejjeb l-aċċess tal-vittmi għall-ġustizzja u għall-kumpens fil-livell ta' UE u dak nazzjonali (l-istqarrija għall-istampa kollha tinsab hawnhekk). L-appoġġ tal-vittmi u drittijiethom huma wkoll fiċ-ċentru tal-ħidma mwettqa min-Network ta' Sensibilizzazzjoni dwar ir-Radikalizzazzjoni (RAN, Radicalisation Awareness Network). Il-Jum Ewropew li jfakkar il-Vittmi tat-Terroriżmu ġie stabbilit wara l-bombi ta' Madrid tal-11 ta' Marzu 2004. Ta' kull sena, sa mill-2005, l-Unjoni Ewropea f'dan il-jum tikkommemora l-vittmi tal-atroċitajiet terroristiċi. Għal Aktar Informazzjoni L-istqarrija għall-istampa rigward ir-Rapport dwar it-tisħiħ tad-drittijiet tal-vittmi: mill-kumpens għar-reparazzjoni Il-Protezzjoni tal-UE – Il-Prevenzjoni tar-Radikalizzazzjoni Id-Direttiva dwar id-Drittijiet tal-Vittmi Id-Direttiva dwar il-Ġlieda kontra t-Terroriżmu Twitter: #11M #SecurityUnion #EUProtects